寄題栗亭縣名嘉亭
作者：賀鑄
朝代：宋

paragraphs: 少陵昔避地，幽栖鳳皇川。
始願獲其所，賦詩此終焉。
睠彼美林麓，蔭膏腴上田。
陽坡饒垂珠，陰谷繁玉延。
長鑱勤采劚，服食攀飛仙。
兵祲奪和氣，力耕無善年。
林坰開冰雪，旬浹斷庖烟。
嗚呼歌七章，暮節西南遷。
環堵久蕪沒，斯亭名尚傳。
茂宰愴懷古，增崇殊過前。
雕甍揭長簾，下容十客筵。
嫩嵐隔春叢，清竹鳴夏蟬。
風月有高興，寫之武城弦。
狂客屬尪廢，駑筋難强鞭。
何暇遠登覽，但哦鯨海篇。
尚苦八口累，依稀同曩賢。
餘齡寄幻境，未斷東西緣。
江淮米價平，一舸去悠然。
幸此歲豐樂，浮游吾所便。
異時訪陳躅，復使後人憐。